Augustín Bačinský

ThDr. Augustín Bačinský (* 20. október 1949, Lok – † 19. január 2021, Nitra) bol slovenský starokatolícky biskup a v rokoch 2004 až 2021 arcibiskup Starokatolíckej cirkvi na Slovensku.

Život 
Augustín Bačinský absolvoval strednú školu vo Varíne a následne nastúpil na povinnú vojenskú službu. Po jej skončení začal študovať na Rímskokatolíckej Cyrilometodskej bohosloveckej fakulte v Bratislave. Školu úspešne dokončil a v roku 1977 bol vysvätený na kňaza. Pre otvorený nesúhlas s povinným celibátom však nemohol ďalej účinkovať a vzhľadom na svoje teologické vzdelanie vo vtedajšej dobe bol nútený vystriedať niekoľko robotníckych zamestnaní.

V roku 1980 sa oženil a začal pôsobiť v Brne ako starokatolícky kňaz. V rokoch 1991 až 1997 tam bol duchovným. Po zániku Česko-Slovenska sa v roku 1995 stal administrátorom Starokatolíckej cirkvi na Slovensku ako samostatného právneho subjektu a štátom uznanej cirkvi. Docielil prijatie cirkvi za riadneho člena Ekumenickej rady cirkví na Slovensku, ale v súčasnej dobe má starokatolícka cirkev štatút pozorovateľa.

Biskup Bačinský mal kňazské svätenie i východnej cirkvi, ktoré získal počas svojho krátkeho kňazského pôsobenia v pravoslávnej farnosti v Brne. Postgraduálne študoval na Pravoslávnej fakulte v Prešove, ako i na Kresťanskokatolíckej fakulte vo Švajčiarsku (19941995). Na mimoriadnej Synode v januári 2004 sa Starokatolícka cirkev na Slovensku rozhodla vystúpiť z Utrechtskej únie, kvôli utrechtskému trendu svätenia žien a žehnaniu homosexuálnych párov.

Augustín Bačinský bol vysvätený na biskupa 8. februára 2004 arcibiskupom Antóniom José da Costa Raposom v Portugalsku. Bol generálnym sekretárom Svetovej rady národných katolíckych cirkví, predsedom Synodálnej rady Starokatolíckej cirkvi a arcibiskupom cirkevnej provincie sv. Metoda.

11. decembra 2008 bol po úspešne zloženej skúške a obhájení práce na Husitskej teologickej fakulte Karlovej univerzity v Prahe promovaný na doktora teológie (ThDr.).

V roku 2007 Augustín Bačinský podpísal memorandum o porozumení s arcibiskupom Scottom Earle McLaughlinom z Ortodoxnej anglikánskej cirkvi. V memorande sa obe strany zaviazali „robiť spolu to, čo netreba robiť oddelene“ (preklad z angličtiny), mimo iného spoločnú modlitbu a stretnutia, vzájomnú podporu, výmene personálu, štúdium, a ďalšie činnosti. Obe strany budú viesť teologický a ekumenický dialóg. Navzájom si tiež uznajú krst.

Zomrel 19. januára 2021 v Nitre, vo veku 71 rokov.

Apoštolská postupnosť

Biskupská línia 
Biskupské svätenie Augustína Bačinského je možné sledovať a dokázať cez túto líniu apoštolskej postupnosti:
 Kardinál Rebiba vysvätil na biskupa kardinála Santinia, 12. marca 1566
 Kardinál Santinio vysvätil kardinála Benninia, 7. septembra 1586
 Kardinál Benninio vysvätil kardinála San Vitale, 4. apríla 1604
 Kardinál San Vitale vysvätil kardinála Ludovisi, 7. mája 1621
 Kardinál Ludovisi vysvätil kardinála Geatani, 12. júna 1622
 Kardinál Geatani vysvätil kardinála Carpegna, 7. októbra 1630
 Kardinál Carpegna vysvätil kardinála Altieri, 2. mája 1666
 Kardinál Altieri vysvätil kardinála Orsini, 3. februára 1675 Kardinál Orsini sa stal v roku 1724 rímskym biskupom a pápežom ako Benedikt XIII.
 Kardinál Orsini vysvätil Lorenza Lambertini, 16. júla 1723 Lorenzo Lambertini sa stal v roku 1740 rímskym biskupom a pápežom ako Benedikt XIV.
 Lorenzo Lambertini ako pápež Benedikt XIV. vysvätil Carol della Torre Rezzoni, 19. marca 1743 Carol della Torre Rezzoni sa stal v roku 1758 rímskym biskupom a pápežom ako Klement XIII.
 Pápež Klement XIII. vysvätil Bernadinusa Giraud, 26. apríla 1767 (v roku 1771 sa stal kardinálom)
 Kardinál Giraud vysvätil Alexandra Matthaeus 23. februára 1777 (v roku 1779 sa stal kardinálom)
 Kardinál Matthaeus vysvätil Petrusa Franciscusa Galetti, 12. septembra 1819 (v roku 1803 sa stal kardinálom)
 Kardinál Galetti vysvätil Iacobusa Phillipusa Fransoni, 8. decembra 1822 (v roku 1826 sa stal kardinálom)
 Kardinál Fransoni vysvätil Carolusa Sacconi, 8. júna 1851 (v roku 1861 sa stal kardinálom)
 Kardinál Sacconi vysvätil Eduarda Howarda, 30. júna 1872 (v roku 1877 sa stal kardinálom)
 Kardinál Howard vysvätil Mariana Rampollu Marchese del Tindaro, 8. decembra 1882 (v roku 1887 sa stal kardinálom)
 Kardinál Rampolla del Tindaro vysvätil Joaquina Arcoverde de Albuquerque-Cavalcanti, 26. októbra 1890 (v roku 1905 sa stal kardinálom)
 Kardinál de Albuquerque Cavalcanti vysvätil Sebastiã Leme de Silveira Cintru, 4. júna 1911 (v roku 1921 sa stal arcibiskupom)
 Arcibiskup de Silveira Cintra vysvätil Carlosa Duarte-Costu, 8. decembra 1924
 Biskup Duarte-Costa vysvätil Luisa Fernanda Castilla Mendeza, 3. mája 1948
 Biskup Castillo Mendez a Bishop Rainer Laufers vysvätili Antónia José da Costa Raposu, 28. novembra 1982
 Biskup António José da Costa Raposo, biskup Olinto Ferreira Pinto, biskup Antonín Jelínek, biskup Josivaldo Pereira de Oliveira vysvätili Augustína Bačinského, 8. februára 2004 v Portugalsku.

Poznámky 
 účelom tohto zoznamu je poukázať na apoštolskú sukcesiu biskupského svätenia.
 každý zmienený biskup prijal svätenie najmenej od troch spolusvätiacich biskupov podľa tradície. Pre väčší prehľad sú uvedení len relevantní, resp. hlavní svätitelia.
 v línii Rímskej katolíckej cirkvi je posledným biskupom Carlos Duarte Costa, ktorý bol vysvätený na rímskokatolíckeho kňaza 1. apríla 1911. Po prijatí biskupskej vysviacky bol rímskokatolíckym biskupom v diecéze Botucatu v Brazílii. Kvôli jeho kritike brazílskej vlády v otázke zaobchádzania s chudobnými ho Rímskokatolícka cirkev v Brazílii odstavila z jeho úradu. Po jeho odvolaní z úradu diecézneho biskupa bol menovaný titulárnym biskupom v Maure, kde založil autokefálnu cirkev – Brazílsku katolícku apoštolskú cirkev.

Referencie

Externé odkazy 
 Profil arcibiskupa Bačinského na stránkach Starokatolíckej cirkvi na Slovensku

Slovenskí starokatolícki biskupi
Absolventi Rímskokatolíckej cyrilometodskej bohosloveckej fakulty Univerzity Komenského v Bratislave
Osobnosti z Loka